Optimist Osztályszövetségi Edzőtábor - Beszámoló

Augusztus 8-9-én került megrendezésre az Osztályszövetség nyári edzőtábora, melynek helyszínt a Balatoni Yacht Club biztosított. Az alsóőrsi klubnál amúgy ezen a héten komoly ifjúsági edzés/versenyforgalom zajlik. Pár napja osztályszövetségi edzőtábor volt, majd a hétvégi Nádas kupa került megrendezésre és a következő hét közepétől pedig opé ranglista verseny lesz.

Az Osztályszövetségnek évek óta van(nak) edzőtábora(i), mely(ek) közül talán az őszi portorozi a legismertebb. Az edzőtáborok alapvetően mindenkinek „hasznot” hoznak. A versenyzők hallhatnak egy-egy érdekes, vagy épp más szemszögből megvilágított gondolatmeneteket. A csoportos beosztásnak köszönhetően pedig megtanulnak a klubtársakon kívül másokhoz is alkalmazkodni és olyan edzőpartnerekkel együtt dolgozni, akikkel alapvetően csak versenyhelyzetben találkoznának. Természetesen az edzőknek is jól jön egy ilyen szervezett edzés, mert ez remek alkalmat biztosít egy szakmai beszélgetésre, ahol egymást erősítve lehet tanulni.

Alapvetően rendkívül nehéz eldönteni, hogy egy edzőtábor kinek szóljon, mekkora létszámú legyen, mi legyen a fő tematika és milyen módon történjen az egész levezénylése.

Az Osztályszövetség most ezt az edzőtábort elsősorban a Nádas Kupán induló versenyzőknek és edzőiknek szervezte. Az ötlet remek, hisz az itt dolgozó edzőknek is kell visszacsatolás, illetve a versenyzők is láthatnak/hallhatnak motiváló dolgokat.

Az ötven fős versenyzői és a 8 fős edzői létszám is mutatja, hogy van igény erre az edzőtáborra.

Bár önmagában ötven főt irányítani annyira nem is egyszerű, ehhez képest jól sikerült a megbeszélt időpontokat tartani. Ezért külön dicséretet érdemelnek a versenyzők is és az edzők is!

Az edzőtábor két napos volt. Előre csak sejthető volt, de utólag már biztosan tudjuk, hogy a 3-4 napos edzőtábor idejét jobban be lehetne osztani és az adott témákat sokkal mélyebben lehetne kifejteni, ami ennek a korcsoportnak rendkívül hasznos volna. Sebaj, az időt ebben a két napban így is eléggé „kimaxoltuk”.

Az edzőtábort az Osztályszövetség nevében Siklósi Máté nyitotta meg. Ezután egy gyors meteorológiai helyzetértékelés, valamint a csoportok beosztása következett. Sajnálatos módon a szél ezen a napon nem volt kifejezetten a segítségünkre. A délelőtt így audió-videó vizuális technikával támogatott elméleti előadásból állt...azaz korábbi Nádas kupás képeket és versenyzői példavideókat elemeztünk. Délután ugyan vízre szálltunk, de alapvetően csak kergettük a szelet.

A második napra az előrejelzés délelőttre mutatott szelet, így a kilenc órai vízre szállást terveztük be. Igen aktív 4 órát töltöttünk a vízen, ahol 4+1 helyszínen dolgoztunk. Négy bójás helyszínt alakítottunk ki, ahol manőverekkel és hajóvezetéssel kapcsolatos feladatok voltak. Ezek részben a versenypálya egy-egy részletét is kiemelik és begyakoroltatják az adott fortélyokat. A +1 helyszín pedig kifejezetten csak hajóvezetés volt. Jómagam igyekeztem mindegyik csoportot legalább egyszer egy adott helyszínen végigkísérni, hogy lehetőség szerint mindenkit lássak, de legalább videóra tudjam venni.

Természetesen a gyakorlásokat két IODA pályás gyakorló futammal zártuk, mintegy készülve a Nádas Kupára. Az idő szűke miatt délutánra már csak a videók kielemzésére jutott idő.

Az osztályszövetség a napi ebéden túl (és a fagyin és dinnyén is túl) az edzőtábor résztvevőinek oklevélről és egy kis ajándékcsomagról is gondoskodott, melyek átadására a videós kiértékelés utánra esett. Ismét pozitív, hogy az Osztályszövetség Siklósi Máté személyében képviseltette magét a záróeseményen is.

Bízom benne, hogy az edzőtábor hasznos volt mind a versenyzők és az edzők számára. Részemről teljesen pozitív volt, és örülök neki, hogy ezt így sikerült megrendezni.

Igyekszem a leszűrt tapasztalatokat az opé vezetőség felé átadni, hogy a jövőbeni edzőtáborok mind jobbak és jobbak legyenek.

Egy beszámoló mi mással, mint köszönetnyilvánítással fejeződhet be, így köszönjük a házigazda Balatoni Yacht Clubnak a helyszínt, és a szponzoroknak az ajándékokat:

* Tihanyi Hajós Egylet (THE)
* Balatonfüredi Yacht Club (BYC)
* Tracon Electric,
* Optimistwebshop.com,

na és persze az Osztályszövetségnek és Vezetőségének a szervezést.

Sok sikert, további jó szelet!

Hodács Attila